open-index/open-wikipedia-markdown huggingface dataset:
Elena Könz

**Elena Könz** (s. 12. syyskuuta 1987) on sveitsiläinen lumilautailija ja maailmanmestari, joka kilpailee enimmäkseen slopestylessa.

Lumilautailun maailmancupissa Könz kilpaili ensimmäisen kerran Copper Mountainissa tammikuussa 2013 sijoittuen slopestylessa neljänneksi. Joulukuussa 2013 hän sijoittui samassa paikassa käydyssä kilpailussa kolmanneksi saavuttaen ensimmäisen palkintokorokesijoituksensa. Könz kilpaili naisten slopestylessa Sotšin talviolympialaisissa 2014 sijoittuen yhdeksänneksi.

Lumilautailun maailmanmestaruuskilpailuissa Kreischbergissä 2015 hän voitti kultaa big airissa.

## Lähteet
* 
### Viitteet

## Aiheesta muualla
*Elena Könzin kotisivut
Mike Vogel

**Michael "Mike" James Vogel** (s. 17. heinäkuuta 1979 Pennsylvania, Yhdysvallat) on yhdysvaltalainen näyttelijä ja entinen malli. Hän on näytellyt muun muassa *[[Texasin moottorisahamurhat (vuoden 2003 elokuva)|Texasin moottorisahamurhat]]* (2003), *[[Poseidon (elokuva)|Poseidon]]* (2006), *[[Cloverfield]]* (2008), *[[Blue Valentine (elokuva)|Blue Valentine]]* (2010), *[[Piiat]]* (2011) ja *[[Under the Dome]]* (2013–2015).

Vuosina 2011–2012 Vogel näytteli yhden kauden mittaiseksi jääneessä historiallisessa draamasarjassa *[[Pan Am (televisiosarja)|Pan Am]]*. Vuosina 2013–2015 hän on näytellyt kolme kautta kestäneessä televisiosarjassa *Under the Dome*, joka perustuu Stephen Kingin samannimiseen romaaniin.

## Filmografia
### Elokuvat

### Televisio

## Lähteet

## Aiheesta muualla
* 
*
Nikolai Duhonin

**Nikolai Nikolajevitš Duhonin** (; 13. joulukuuta (J: 1. joulukuuta) 1876 – 3. joulukuuta (J: 20. marraskuuta) 1917 Mogiljov) oli venäläinen kenraali, joka toimi komentajana ensimmäisessä maailmansodassa ja vanhan keisarillisen armeijan viimeisenä ylipäällikkönä parin viikon ajan lokakuun vallankumouksen jälkeen marraskuussa 1917.

Maailmansodan alkaessa vuonna 1914 Duhonin toimi everstinä Venäjän pääesikunnassa. Vuonna 1915 hänet ylennettiin kenraalimajuriksi ja nimitettiin 8. armeijan päämajoitusmestariksi. Seuraavana vuonna hän yleni lounaisrintaman armeijaryhmän päämajoitusmestariksi ja vuonna 1917 saman armeijaryhmän esikuntapäälliköksi. 40-vuotias Duhonin oli yksi armeijan nuorimpia kenraaleita, kun Venäjän väliaikainen hallitus nimitti hänet syyskuussa 1917 päämajan esikuntapäälliköksi Kornilovin kapinan jälkitunnelmissa. Bolševikkien kaapattua vallan ja vastavallankumouksellisen kapinan epäonnistuttua väliaikaisen hallituksen johtaja Aleksandr Kerenski nimitti viimeisenä toimenpiteenään Duhoninin ylipäälliköksi ennen kuin pakeni itse 13. marraskuuta (31. lokakuuta). Duhonin yritti ottaa puolueettoman asenteen suhteessa uuteen bolševikkihallintoon ja pitää rintaman kasassa. Jo 20. (7.) marraskuuta V. I. Leninin johtama kansankomissaarien neuvosto kuitenkin määräsi hänet sopimaan tulitauosta saksalaisten kanssa rauhanneuvotteluiden käynnistämiseksi. Duhonin kieltäytyi, joten Lenin ilmoitti 22. (9.) marraskuuta hänen olevan erotettu ja nimitti aliluutnantti Nikolai Krylenkon uudeksi ylipäälliköksi hänen tilalleen. Duhonin suunnitteli estävänsä Krylenkoa tulemasta päämajakaupunki Mogiljoviin, mutta hän ei saanut tähän tarkoitukseen enää mistään joukkoja.

Kun Krylenko saapui Mogiljoviin 2. joulukuuta (19. marraskuuta) kolmentuhannen bolševikeille uskollisen sotilaan kanssa, Duhonin ei paennut vaan päätti antautua, joten hänet pidätettiin. Kun häntä seuraavana päivänä oltiin viemässä siirrettäväksi Pietariin, joukko vihaisia sotilaita ja matruuseja raahasi hänet ulos junasta ja lynkkasi kuoliaaksi pistimillä. Syynä vihaan oli ilmeisesti se, että Duhonin oli laskenut vapaaksi Kornilovin kapinaa johtaneet kenraalit Lavr Kornilovin, Anton Denikinin ja Aleksandr Lukomskin, jotka olivat olleet vankeina Byhovissa. Krylenko yritti turhaan estää Duhoninin lynkkauksen, sillä hän olisi halunnut tämän tuomittavaksi sotaoikeudessa.

## Lähteet
Karly Shorr

**Karly Piper Shorr** (s. 18. toukokuuta 1994) on yhdysvaltalainen lumilautailija, joka kilpailee enimmäkseen slopestylessa.

Nuorten MM-kilpailuissa Valmalencossa huhtikuussa 2011 Shorr sijoittui slopestylessa pronssille. Lumilautailun maailmancupissa Shorr kilpaili ensimmäisen kerran Copper Mountainissa tammikuussa 2013 sijoittuen slopestylessa 11:nneksi. Parhaimmillaan hän on sijoittunut maailmancupissa yhdeksänneksi Cardronan slopestylekilpailussa elokuussa 2013.

Shorr kilpaili naisten slopestylessa Sotšin talviolympialaisissa 2014, jossa hän selvisi finaaliin asti. Finaalissa Shorr sijoittui kuudenneksi pisteillä 75,00.

## Lähteet
Kobisistaatti

**Kobisistaatti** on lääke, joka tehostaa muiden HIV-lääkkeiden vaikutusta. Sillä itsellä ei ole vaikutusta HI-virukseen, mutta elvitegraviiri-nimisen integraasinestäjän vaikutusaika pitenee kun sitä otetaan kobisistaatin kanssa. 

## Lähteet

## Aiheesta muualla
*Kyoto Encyclopedia of Genes and Genomes (KEGG): Cobicistat 
*ChemBlink: Cobicistat
Arthur Currie

**Arthur William Currie** (5. joulukuuta 1875 Napperton, Ontario – 30. marraskuuta 1933 Montreal) oli kanadalainen kenraali, joka toimi ensimmäisessä maailmansodassa Euroopassa sotineiden kanadalaisten joukkojen komentajana vuosina 1917–1918. Hän oli ensimmäinen kanadalainen, joka on saanut täyden kenraalin sotilasarvon.

## Elämäkerta
Currie työskenteli alkuaan opettajana ja sen jälkeen liikemiehenä Victoriassa. Hän värväytyi vapaaehtoisena miliisijoukkoihin ja yleni rivimiehestä tykistön everstiluutnantiksi maailmansotaa edeltäneinä vuosina. Juuri ennen sodan alkua hän oli joutumassa kiinteistökauppojensa vuoksi vararikkoon ja syytteeseen kavalluksesta, mutta joukko ystäviä pelasti hänet.

Vaikka Currien sotilaskoulutus oli vähäinen, hänet nimitettiin pataljoonankomentajaksi ensimmäiseen kanadalaiseen joukko-osastoon, joka lähetettiin syksyllä 1914 sotimaan brittijoukkojen rinnalle länsirintamalle. Sodan aikana hän yleni tasaisesti. Talvella 1914–1915 hän toimi prikaatinkomentajana ja ansioitui varsinkin toisessa Ypresin taistelussa, jossa saksalaiset käyttivät ensimmäisen kerran taistelukaasua aseena. Sen jälkeen hän oli vuosina 1915–1916 divisioonankomentajana ja näytti jälleen kykynsä Vimyn harjanteen taistelussa, jonka menestyksekäs hyökkäys oli pitkälti hänen suunnittelemansa. Heinäkuussa 1917 kenraaliluutnantiksi ylennetty Currie nimitettiin neljä divisioonaa käsittäneiden kanadalaisten joukkojen komentajaksi brittiläisen kenraali Julian Byngin tilalle. Currien komentamat kanadalaiset saavuttivat menestystä kolmannessa Ypresin taistelussa ja etenivät sodan viimeisten kuukausien aikana voitosta voittoon. Currien tahdon mukaisesti kanadalaiset joukot säilytettiin sodan aikana yhtenäisenä taisteluryhmänä.

Vaikka brittien sodanjohto arvosti tehokkaana komentajana pidettyä Currieta, omien joukkojensa parissa hänellä oli huonompi maine, sillä hänen sanottiin pitävän etäisyyttä miehiinsä ja johtavan taisteluita kaukaa rintaman takaa. Currie lyötiin ritariksi vuonna 1917 ja hänelle myönnettiin monia korkeimmista ansiomerkeistä. Maailmansodan jälkeen hän toimi Kanadan miliisijoukkojen ylitarkastajana ja yleni Kanadan armeijan ensimmäiseksi kenraaliksi. Vuodesta 1920 hän toimi kuolemaansa asti Montrealissa toimivan McGill-yliopiston rehtorina ja kanslerina.

## Lähteet

## Aiheesta muualla
Satakunnan käräjäoikeus

**Satakunnan käräjäoikeus** on Vaasan hovioikeuspiiriin kuuluva käräjäoikeus, jonka tuomiopiiriin kuuluu Satakunnan maakunta.

Satakunnan käräjäoikeus syntyi vuoden 2010 alussa, kun Porin ja Rauman käräjäoikeudet ja Ikaalisten käräjäoikeuden läntisimmät kunnat eli Honkajoki, Jämijärvi, Kankaanpää ja Karvia liittyivät valtioneuvoston antamalla asetuksella yhdeksi kokonaisuudeksi. Satakunnan käräjäoikeuden kanslia sijaitsee Porissa ja käräjäoikeudella on istuntosalit Porissa ja Raumalla. Kokemäen sivukanslian toiminta on lakannut 31.12.2009 ja Rauman kanslia on lakannut 1.1.2016 alkaen.

## Lähteet
Jamie Nicholls

**Jamie Nicholls** (s. 21. heinäkuuta 1993) on brittiläinen lumilautailija, joka kilpailee enimmäkseen slopestylessa.

Stonehamin MM-kilpailuissa 2013 Nicholls sijoittui slopestylessa 14:nneksi. Lumilautailun maailmancupissa Nicholls kilpaili ensimmäisen kerran Lontoossa lokakuussa 2008 sijoittuen big airissa 71:nneksi. Ensimmäiset maailmancupin pisteensä hän saavutti vuotta myöhemmin samassa paikassa oltuaan 27:s. Kymmenen parhaan joukkoon hän sijoittui ensimmäisen kerran Lontoon big air -kilpailussa lokakuussa 2010 oltuaan seitsemäs. Seuraavana vuonna hän sijoittui samassa kilpailussa neljänneksi saavuttaen uransa parhaan sijoituksen maailmancupissa.

## Lähteet

## Aiheesta muualla
*Jamie Nichollsin kotisivut
Etelä-Savon käräjäoikeus

**Etelä-Savon käräjäoikeus** on Itä-Suomen hovioikeuspiiriin kuuluva käräjäoikeus, joka muodostaa Etelä-Savon tuomiopiirin.

Etelä-Savon käräjäoikeus syntyi vuoden 2010 alussa, kun Mikkelin, Pieksämäen ja Savonlinnan käräjäoikeudet yhdistyivät valtioneuvoston asetuksella yhdeksi kokonaisuudeksi. Käräjäoikeuden kanslia sijaitsee Mikkelissä. Lisäksi Savonlinna toimii istuntoipaikkakuntana. Etelä-Savon käräjäoikeuden laamannina toimii Marja Virtanen.

## Lähteet
Spencer O’Brien

**Spencer O’Brien** (s. 2. helmikuuta 1988 Alert Bay, Brittiläinen Kolumbia) on kanadalainen lumilautailija. Hän kilpaili uransa alussa halfpipessa, mutta vaihtoi lajikseen slopestylen.

Stonehamin MM-kilpailuissa 2013 O’Brien voitti kultaa slopestylessa. Lumilautailun maailmancupissa O’Brien kilpaili ensimmäisen kerran Copper Mountainissa tammikuussa 2013 sijoittuen slopestylessa kahdeksanneksi. Winter X Gameseissa O’Brien on saavuttanut kaksi kertaa hopeaa ja kaksi kertaa pronssia. Hän teki olympiadebyyttinsä Sotšissa 2014 sijoittuen slopestylessa 12:nneksi.

## Lähteet
Jamie Anderson

**Jamie Anderson** (s. 13. syyskuuta 1990 South Lake Tahoe) on yhdysvaltalainen lumilautailija, joka on kilpaillut enimmäkseen slopestylessa ja big airissa. Vuonna 2014 hän voitti ensimmäistä kertaa olympialajina järjestetyn slopestylen kultaa Sotšin olympialaisissa. Hän voitti samassa lajissa kultaa myös Pyeongchangissa 2018. Hän saavutti vuoden 2018 olympialaisissa lisäksi hopeaa big airissa. Pekingin olympialaisissa 2022 hän sijoittui slopestylessa yhdeksänneksi ja big airissa 15:nneksi.

Anderson on saavuttunut MM-kilpailujen slopestylessa hopeaa 2021 ja pronssia 2019 sekä sijoittunut big airissa seitsemänneksi 2021.

Lumilautailun maailmancupissa Anderson kilpaili ensimmäisen kerran Cardronassa elokuussa 2009 sijoittuen half-pipessa 13:nneksi. Ensimmäisen voittonsa hän saavutti toisessa maailmancupin osakilpailussaan, Copper Mountainin slopestylekilpailussa tammikuussa 2013. Toisen voittonsa hän saavutti Cardronassa elokuussa 2013. Hän on voittanut kaikkiaan 11 maailmancupin osakilpailua sekä sijoittunut kerran toiseksi ja kolmanneksi. Hän voitti slopestylen maailmancupin kokonaiskilpailun kausilla 2015–2016 ja 2016–2017 sekä sijoittui toiseksi kaudella 2012–2013. Big Airin cupin hän voitti kaudella 2015–2016.

Anderson on saavuttanut X Gamesien slopestylessa kultaa 2007, 2008, 2012, 2013, 2018, 2020 ja 2021, hopeaa 2010, 2013, 2014, 2015, 2016, kahdesti 2017 ja kerran 2022 sekä pronssia 2006 ja 2011. Big Airissa hän on saanut kultaa 2021, hopeaa 2022 sekä pronssia 2018 ja 2019

## Lähteet

## Aiheesta muualla
*Jamie Andersonin kotisivut
Maxime Dufour-Lapointe

**Maxime Dufour-Lapointe** (s. 9. helmikuuta 1989 Montreal, Quebec) on kanadalainen freestylehiihtäjä, joka kilpailee kumparelaskussa.

Freestylehiihdon MM-kilpailuissa Inawashirossa vuonna 2009 Dufour-Lapointe sijoittui 18:nneksi parikumparelaskussa. Sotšin olympialaisissa 2014 hän oli kumparelaskussa kahdestoista. Kreischbergin MM-kilpailuissa 2015 hän sijoittui kumparelaskussa neljänneksi ja parikumparelaskussa yhdeksänneksi.

Freestylehiihdon maailmancupissa Dufour-Lapointe kilpaili ensimmäisen kerran Apexissa helmikuussa 2007 sijoittuen kumparelaskussa 20:nneksi. Kymmenen parhaan joukkoon hän sijoittui ensimmäisen kerran Mariánské Lázněn kumparelaskussa maaliskuussa 2008 oltuaan kuudes. Kolmen parhaan joukkoon hän sijoittui ensimmäisen kerran Deer Valleyn kumparelaskussa tammikuussa 2014 oltuaan kolmas. Hän oli samalla kaudella kolmas myös Inawashiron kumparelaskussa ja La Plagnen parikumparelaskussa. Hän sijoittui kumparelaskun maailmancupin pisteissä neljänneksi kaudella 2013–2014.

Hänen siskonsa Justine ja Chloé ovat myös kumparelaskijoita.

## Lähteet

## Aiheesta muualla
*Virallinen sivusto
Justine Dufour-Lapointe

**Justine Dufour-Lapointe** (s. 25. maaliskuuta 1994 Montreal, Quebec) on kanadalainen freestylehiihtäjä, joka kilpailee kumparelaskussa.

Dufour-Lapointe voitti Sotšin talviolympialaisissa 2014 kultaa kumparelaskussa siskonsa Chloén sijoittuessa hopealle. Hän voitti kumparelaskun maailmanmestaruuden Kreischbergissä 2015 ja sai samoissa kilpailuissa hopeaa parikumpareissa. MM-kilpailuissa Vossissa vuonna 2013 Dufour-Lapointe saavutti pronssia kumparelaskussa. Parikumparelaskussa hän sijoittui 15:nneksi. Vuonna 2017 Sierra Nevadassa hän saavutti kumpareissa pronssia.

Freestylehiihdon maailmancupissa Dufour-Lapointe kilpaili ensimmäisen kerran Rukalla joulukuussa 2010 sijoittuen kumparelaskussa viidenneksi. Kolmen parhaan joukkoon hän sijoittui ensimmäisen kerran seuraavassa osakilpailussaan Meribelissa joulukuussa 2010 oltuaan parikumparelaskussa kolmas. Ensimmäisen maailmancupin voittonsa hän saavutti tammikuussa 2011 Mont Gabrielin parikumpareissa. Yhteensä hän on voittanut urallaan yhdeksän maailmancupin osakilpailua, kuusi kumparelaskussa ja kolme parikumparelaskussa. 

Hänen siskonsa Maxime ja Chloé ovat myös kumparelaskijoita.

## Lähteet

## Aiheesta muualla

*Virallinen sivusto
Russian Government Cup 2008

**[[Russian Government Cup]] 2008** oli Venäjällä järjestetty jääpalloturnaus. Se pelattiin Novosibirskissa 5.–7. joulukuuta 2008. Turnaukseen osallistui viisi joukkuetta neljästä maasta.

## Alkusarjan taulukko

## Ottelu 3. sijasta

## Loppuottelu

## Lähteet

* Bandysidan
Päijät-Hämeen käräjäoikeus

**Päijät-Hämeen käräjäoikeus** on yksi Suomen käräjäoikeuksista, ja se sijaitsee Lahdessa. 

Päijät-Hämeen käräjäoikeus kuuluu Itä-Suomen hovioikeuden tuomiopiiriin ja sen toimialueeseen kuuluvat Lahden lisäksi Asikkala, Hartola, Heinola, Hollola, Iitti, Kärkölä, Orimattila, Padasjoki ja Sysmä. 

Päijät-Hämeen käräjäoikeudessa työskentelee noin 65 henkilöä, ja sen laamannina toimii Juha Kolu.

## Historia
Orimattilan käräjäoikeus lakkautettiin vuonna 2007, jolloin sen tuomiopiiriin kuuluneet Artjärvi, Orimattila ja Pukkila liitettiin Lahden käräjäoikeuden tuomiopiiriin. Vuonna 2008 lakkautettiin myös Heinolan käräjäoikeus, jonka tuomiopiiriin kuuluneet Heinola, Hartola ja Sysmä siirtyivät Lahden käräjäoikeuden tuomiopiiriin. Heinolan oikeustaloon jäi kuitenkin Lahden käräjäoikeuden sivukanslia ja istuntopaikka.

Vuonna 2010 Lahden käräjäoikeus muuttui Päijät-Hämeen käräjäoikeudeksi.

Heinolan oikeustalo lakkautettiin vuonna 2015, jolloin Päijät-Hämeen käräjäoikeuden toiminta siirtyi täysin Lahteen.

## Lähteet
Adler Arena

**Adler Arena** () on vuonna 2012 käyttöön avattu entinen pikaluisteluhalli Sotšissa, Venäjällä. Se sijaitsee keskellä Sotšin olympiapuistoa.

Adler Arenalla oli 400 metriä pitkä luistelurata, joka täytti kansainväliset vaatimukset. Areenalla käytiin vuoden 2014 talviolympialaisten pikaluistelukilpailut. Olympialaisten jälkeen areena oli tarkoitus muuttaa messuhalliksi.

Ennen olympialaisia Adler Arenalla kilpailtiin Venäjän pikaluistelun mestaruuskisat sekä Yleisluistelun maailmanmestaruuskilpailut vuonna 2012.

## Lähteet

## Aiheesta muualla
Antti Samuli Korhonen

**Antti Samuli Korhonen** (s. 1950) on suomalainen tekniikan tutkija. Hän on ollut vuodesta 1988 Teknillisen korkeakoulun metalliopin professori. Hän on tutkinut metallien muokkausta ja lämpökäsittelyä.

## Lähteet
Antti Korhonen

**Antti Korhonen** -nimisiä henkilöitä ovat:

* Antti Samuli Korhonen (s. 1950), tekniikan tutkija, professori
* Antti Korhonen (s. 1984), taidoka
* Antti Olavi ”Olli” Korhonen (1911–1992), kenraaliluutnantti
* Antti Korhonen (s. 1969), omakustannekirjailija.
* Antti Korhonen (s. 1993), pesäpalloilija
Lapin käräjäoikeus

**Lapin käräjäoikeus** (, , ) on yksi Suomen 20 käräjäoikeudesta. Lapin käräjäoikeudella on kansliat Kemissä ja Rovaniemellä sekä lisäksi seuraavat istuntopaikat: Inari (Ivalo), Kittilä, Sodankylä ja Utsjoki. Lapin käräjäoikeus kuuluu Rovaniemen hovioikeuden tuomiopiiriin. Lapin käräjäoikeuden toimialueeseen kuuluvat Enontekiö, Inari, Kemi, Kemijärvi, Keminmaa, Kittilä, Kolari, Muonio, Pelkosenniemi, Pello, Posio, Ranua, Rovaniemi, Salla, Savukoski, Simo, Sodankylä, Tervola, Tornio, Utsjoki ja Ylitornio. Lapin käräjäoikeuden tuomiopiiri maaoikeusasioissa on edellä mainittujen kaupunkien ja kuntien lisäksi Kainuun maakunnan kunnat sekä Kuusamo, Pudasjärvi ja Taivalkoski. Yrityssaneerauksissa ja ulosottovalitusasioissa Oulun käräjäoikeuden tuomiopiiri käsittää myös Lapin käräjäoikeuden tuomiopiirin.

Lapin käräjäoikeuden laamanni on toukokuusta 2023 alkaen Janika Kaski.

## Lähteet
Russian Government Cup 2010

**[[Russian Government Cup]] 2010** oli Kirovissa Venäjällä 3.-5. joulukuuta 2010 järjestetty kansainvälinen jääpalloturnaus. Joukkueita oli mukana kahdeksan neljästä maasta. 

## Taulukot ja ottelutulokset

### Lohko A

### Lohko B

## Sijoitusottelut

### Ottelu 7. sijasta

### Ottelu 5. sijasta

### Pronssiottelu

### Loppuottelu

## Lähteet
* Bandysidan.nu
Jérémy Perbet

**Jérémy Perbet** (s. 12. joulukuuta 1984 Le Puy-en-Velay, Ranska) on ranskalainen jalkapalloilija. Hän edustaa turkkilaista Başakşehiria ja on pelipaikaltaan hyökkääjä.

## Seurajoukkueura
Perbet siirtyi tammikuussa 2013 Villarrealiin belgialaisseura RAEC Monsista. Hän pelasi ensimmäisen ottelunsa joukkueessa 9. helmikuuta 2013 Ponferradinaa vastaan.

## Aiheesta muualla
* Jérémy Perbetin esittely L'Equipe-sivustolla
Dragon Trophy

**Dragon Trophy** on jokavuotinen, kansainvälinen taitoluistelukilpailu. Se on yleensä pidetty helmikuussa Ljubljanassa, Sloveniassa. Palkinnot jaetaan miesten ja naisten yksinluistelussa *senior, junior* ja *noviisisarjoissa*. *Seniorsarja* lisättiin kilpailuun vuonna 2012. Vuoden 2014 kilpailut käytiin 6.-9. helmikuuta.

## Seniorit
### Miehet

### Naiset

## Juniorit
### Pojat

### Tytöt

## Noviisit
### Pojat

### Tytöt

## Lähteet

## Aiheesta muualla
* 2014 Dragon Trophy 
* International Skating Union
Yhdysvaltain hallitus

**Yhdysvaltain hallitus** () myös **kabinetti**, **hallinto** on Yhdysvaltain liittovaltiotason hallinnon korkein elin.

Tätä hallinnon osaa ei ole kirjattu Yhdysvaltain perustuslakiin.
Se on johdettu perustuslain toisen artiklan toisesta pykälästä (ns. *Opinion Clause*), jossa todetaan, että presidentti voi pyytää neuvoja hallinnon korkeimmilta virkamiehiltä.
Muodoltaan hallitus on presidentin neuvonantajien ryhmä. Sen perusti ensi kertaa George Washington. Presidentti voi koska tahansa erottaa hallituksen jäsenen.

## Hallituksen muodostaminen
Presidentti nimittää hallituksen ja esittelee valitsemansa jäsenet senaatille. Se puolestaan hyväksyy tai hylkää presidentin nimeämät ehdokkaat yksinkertaisella enemmistöllä. Hallituksen toimikausi on sama kuin presidentillä ja se muodostuu yleensä enemmistöpuolueen edustajista. 

## Jäsenet
Hallitukseen kuuluvat ministeriöiden (*Department*) johdossa olevat ministerit (*Secretary*). Ministeriöitä ovat valtiovarainministeriö (*U.S. Department of the Treasury*), puolustusministeriö (*U.S. Department of Defense*), kotimaan turvallisuuden ministeriö (*U.S. Department of Homeland Security*), sisäministeriö (*U.S. Department of the Interior*), maatalousministeriö (*U.S. Department of Agriculture),* kauppaministeriö (*U.S. Department of Commerce),* työministeriö (*U.S. Department of Labor),* terveys- ja sosiaaliministeriö (*U.S. Department of Health and Human Services),* asunto- ja kaupunkikehitysministeriö (*U.S. Department of Housing and Urban Development*), liikenneministeriö (*U.S. Department of Transportation),* opetusministeriö (*U.S. Department of Education*), energiaministeriö (*U.S. Department of Energy*) ja veteraaniasioiden ministeriö (*U.S. Department of Veterans Affairs).*

Hallituksen ministerien lisäksi jotkin hallinnon virkamiehiet ovat ministerin arvoisia. Heistä Valkoisen talon kansliapäällikkö ei tarvitse senaatin hyväksyntää. Korkea-arvoisin ministeri Yhdysvaltain hallituksessa on ulkoministeri (* Secretary of State*). Varapresidentti ei ole osa ministeristöä, vaikka usein mainitaankin osana virassa olevan presidentin poliittista hallintoa.

Ministerien lisäksi ministerin arvoisia ovat (2014):
* Valkoisen talon henkilöstöpäällikkö
* Yhdysvaltain ympäristöviraston johtaja
* Liittovaltion budjettijohtaja
* Kauppaedustaja
* YK-lähettiläs
* Valkoisen talon taloudellinen neuvonantaja

## Hallituksia

* Donald Trumpin II hallitus 2025 alkaen
* Joe Bidenin hallitus 2021–2025
* Donald Trumpin I hallitus  2017–2020
* Barack Obaman hallitus 2009–2016
* George W. Bushin hallitus 2001–2009

## Katso myös

* Yhdysvaltain ulkoministeriö
* Yhdysvaltain valtiovarainministeri
* Yhdysvaltain kotimaan turvallisuuden ministeri
* Yhdysvaltain sisäministeri
* Yhdysvaltain maatalousministeri
* Yhdysvaltain kauppaministeri
* Yhdysvaltain työministeri
* Yhdysvaltain terveysministeri
* Yhdysvaltain liikenneministeri
* Yhdysvaltain opetusministeri
* Yhdysvaltain energiaministeri

## Lähteet
* Yhdysvaltain poliittinen järjestelmä

### Viitteet

## Aiheesta muualla
Kaskiröykkiö

**Kaskiröykkiö** tai kaskiraunio on kaskiviljelyn ohessa muodostunut kivinen jäännös, joita löytyy alueilta, joissa on kaskiviljelyä harjoitettu. 
Tyypillisiä  kaskiröykkiöitä ovat erilaiset kiviröykkiöt, jotka voivat olla taidokkaastikin ladottuja. Ne ovat yleensä sammaloituneita ja ladottu 
pelkästään kivistä, joskus maakivien ympärille tai päälle. Muodoltaan röykkiöt ovat yleensä pyöreähköjä, mutta myös muita muotoja esiintyy. Kiviä on kerätty myös 
luontaisiin painaumiin ”salaojitukseksi”. Maaperä kaskiröykkiöiden välisellä alueella saattaa olla huomattavan tasainen ja kivetön. 
Kaskiröykkiöt  ja  -röykkiöalueet  kiviaitoineen ovat kiinteitä muinaisjäännöksiä. Nykyaikaan säilyneet kaskiröykkiöt ovat nykyään yleensä metsittyneissä ympäristöissä. 

## Katso myös
* Uhriröykkiö
* Röykkiöhauta
* Hiidenkiuas
* Lapinraunio

## Lähteet
*
Russian Government Cup 2012

**[[Russian Government Cup]] 2012** oli Venäjällä järjestetty jääpalloturnaus. Se pelattiin Abakanissa 14.–16. joulukuuta 2012. Turnaukseen osallistui viisi joukkuetta kolmesta maasta.

## Alkusarjan taulukko

## Ottelu 3. sijasta

## Loppuottelu

## Lähteet

* международный турнир на призы Правительства РФ - 2012
Motacilla alba yarrellii

***Motacilla alba yarrellii*** eli **englanninvästäräkki** on västäräkkien heimoon kuuluvan pitkäpyrstöisen västäräkin alalaji. Euroopan vanhin västäräkki oli 12 vuoden 3 kuukauden ikäinen *M. a. yarrellii*.

## Ulkonäkö
**Pituus:** 18&nbsp;cm.
**Siipiväli:** 25–30&nbsp;cm.
Vanhan koiraan selkäpuoli on tavella hiilenmusta.

## Levinneisyys ja elinympäristö
Alalaji pesii pääasiassa Britteinsaarilla, Suomessa lähes vuosittainen harhailija. Se pesii hyvin vaihtelevissa avomaastoissa maaseudulla, taajamissa ja rannoilla. 

## Käyttäytyminen
Juoksee nopeasti ja keikuttaa pyrstöään.

## Äänet
* Laulu kutsuäänistä koostuvaa kiihkeää visertelyä.
* Kutsuääni iloinen ”*tsilit*”.

## Lähteet
* Suomen ja Euroopan linnut -kirja.

### Viitteet
Jalkapallon II divisioonan kausi 1992

**Jalkapallon II divisioonassa 1992** pelattiin kolmessa 12 joukkueen lohkossa kaksinkertainen sarja, jonka lohkovoittajat nousivat suoraan Ykköseen. Lohkojen kolme viimeistä joukkuetta putosivat suoraan Kolmoseen. Ykköseen nousivat Helsingin Ponnistus, Rauman Pallo-Iirot sekä Kajaanin Haka.

## Itälohko

Uusintaottelu säilymisestä Lahdessa PU-62 - TiPS 2-0 (0-0) ja.

## Länsilohko

R-Futis keskeytti sarjan

## Pohjoislohko

## Parhaat maalintekijät

## Lähteet
2,4-dinitroklooribentseeni

**2,4-dinitroklooribentseeni** (C6H3ClN2O4) on aromaattinen kloorattu ja nitrattu bentseenin johdannainen. Yhdistettä käytetään väri- ja räjähdysaineiden valmistamiseen.

## Ominaisuudet
2,4-dinitroklooribentseeni on huoneenlämmössä valkoisia tai kellertäviä kiteitä. Hajultaan yhdiste muistuttaa karvasmantelia. Yhdiste ei liukene veteen, mutta hiilidisulfidi ja orgaaniset liuottimet, kuten etanoli, dietyylieetteri ja bentseeni liuottavat 2,4-dinitrobentseeniä. Yhdisteellä on kolme kidemuotoa, α-, β- ja γ-muodot, joista ainoastaan α-muoto on stabiili huoneenlämmössä.

2,4-dinitroklooribentseenin rakenteessa klooriatomiin nähden orto- ja para-asemissa sijaitsevat nitroryhmät tekevät siitä hyvin reaktiivisen. Yhdiste reagoi nukleofiilisella aromaattisella substituutiolla nukleofiilien, kuten amiinien tai aniliinijohdannaisten, kanssa muodostaen dinitroaniliinijohdannaisia ja emäksisen metanoliliuoksen kanssa muodostuu 2,4-dinitroanisolia. 2,4-dinitrobentseenin nitraus edelleen on vaikeaa klooriatomin ja nitroryhmien deaktivoivan vaikutuksen vuoksi. 2,4-dinitroklooribentseeni voidaan pelkistää raudan ja suolahapon avulla 2,4-diaminoklooribentseeniksi, mutta reaktio ei ole klooriatomin suuren reaktiivisuuden vuoksi kovin selektiivinen.

## Valmistus ja käyttö
2,4-dinitroklooribentseeniä voidaan valmistaa nitraamalla klooribentseeniä. Tällöin syntyy kuitenkin yleensä isomeerien seos, ja käytetympi tapa on p-kloorinitrobentseenin nitraus, jonka sivutuotteina syntyy vain vähäisiä määriä muita tuotteita.

2,4-dinitrobentseeniä käytetään nykyisin pääasiassa väriaineiden, kuten rikkivärien ja atsovärien valmistuksessa. Siitä voidaan valmistaa myös hyönteismyrkkyjä, fungisideja, kumikemikaaleja ja räjähdysaineita, kuten dipikryyliamiinia. Aikaisemmin 2,4-dinitroklooribentseeniä on käytetty myös pälvikaljun hoitoon, mutta siitä on luovuttu yhdisteen karsinogeenisuuden vuoksi.

## Myrkyllisyys
2,4-dinitrobentseeni on voimakkaasti ihoa, silmiä ja hengityselimiä ärsyttävä yhdiste. Yhdisteelle altistumisesta aiheutuvia oireita voivat olla ihon punoitus ja kutina, ihon ja kynsien värin muuttuminen sinertäviksi, hengitysvaikeudet ja huonovointisuus.

## Lähteet
Luigi Capello

**Luigi Capello** (14. huhtikuuta 1859 Intra, Novaran maakunta – 25. kesäkuuta 1941 Rooma) oli italialainen kenraali, joka palveli komentajana ensimmäisessä maailmansodassa.

## Elämäkerta
Capello osallistui kenraalimajurina Italian–Turkin sotaan ja johti italialaista kolonnaa Kyrenaikassa lokakuussa 1912 käydyissä taisteluissa. Hänet nimitettiin 1913 divisioonankomentajaksi ja ylennettiin myöhemmin kenraaliluutnantiksi. Italian liityttyä ensimmäiseen maailmansotaan toukokuussa 1915 Capello komensi ensin jalkaväkidivisioonaa ja syyskuusta 1915 alkaen II armeijakuntaa Isonzon rintamalla. Hän osallistui Isonzon taisteluihin ja johti elokuussa 1916 menestyksekästä hyökkäystä Goriziaa vastaan. Hän ei tullut toimeen pääesikunnan päällikön, kenraali Luigi Cadornan kanssa, joten hänet siirrettiin seuraavana talvena toissijaisena pidetylle Trentinon rintamalle. Kesäkuussa 1917 Capello palasi Isonzon rintamalle Italian 2. armeijan komentajaksi. Yhdennessätoista Isonzon taistelussa elokuussa 1917 hän onnistui valtaamaan Bainsizzan ylängön. Tämä vähäinen eteneminen valui kuitenkin hukkaan italialaisten kärsittyä katastrofaalisen tappion Caporetton taistelussa saman vuoden lokakuussa. Capello oli sairastunut juuri ennen keskusvaltojen hyökkäystä, ja palasi tehtäviinsä hyökkäyksen käynnistyttyä 24. lokakuuta. Kun asemien puolustaminen ei näyttänyt enää mahdolliselta eikä Cadorna antanut hänelle lupaa vetäytymiseen, Capello luovutti 26. lokakuuta armeijan komennon kenraali Luca Montuorille. Kesken taistelun suoritettu komentajanvaihdos luultavasti edisti italialaisten tappiota.

Caporetton taistelun jälkeen Capello siirrettiin pois komentajantehtävistä ja hän auttoi muun muassa Italian 5. armeijan perustamisessa. Caporetton katastrofia koskenut parlamentin tilaama virallinen selvitys sisälsi monia syytöksiä häntä kohtaan: Hän oli jättänyt huomiotta saamansa varoitukset lähestyvästä vihollisen hyökkäyksestä sekä kenraali Cadornan määräykset tykistön vetämisestä turvallisempiin asemiin Isonzon taakse. Myös Cadorna osoitettiin raportissa syylliseksi. Capelloa vastaan ei ryhdytty mihinkään toimenpiteisiin, ja hän erosi palveluksesta lokakuussa 1918. Hänen maineensa kuitenkin kärsi, kun kiusallinen selvitys julkaistiin seuraavana vuonna. Capello liittyi myöhemmin fasistipuolueeseen, mutta hänet erotettiin vuonna 1923 vapaamuurareihin kuulumisen vuoksi. Kaksi vuotta myöhemmin häntä syytettiin salaliitosta diktaattori Benito Mussolinin salamurhaamiseksi ja hänet tuomittiin vankeuteen. Capello oli vankilassa vuoteen 1936, jolloin hän vapautui.

## Lähteet
Tavallista elämää

**Tavallista elämää** on TV5-kanavalla 7. huhtikuuta 2014 alkanut viihdeohjelma, jossa seurataan julkisuudesta tuttujen suomalaisten arkea.

## Ensimmäinen tuotantokausi

Ensimmäinen tuotantokausi alkoi TV5-kanavalla 7. huhtikuuta 2014. Ohjelmaan osallistuneet henkilöt olivat.
* Jussi 69 ja Jyrki 69
* Niko Nousiainen ja Sofia Ruusila-Nousiainen
* Susanna Penttilä
* Heikki Lampela

## Toinen tuotantokausi

Toinen tuotantokausi alkoi TV5-kanavalla 6. lokakuuta 2014. Ohjelmaan osallistuneet henkilöt olivat.
* Sara Sieppi
* Sedu Koskinen
* Janni Hussi
* Juhani Tamminen

## Lähteet
Kuningaspallo

**Kuningaspallo** on Suomessa 1800-luvun loppupuolelta noin vuoteen 1914 pelattu pallonlyöntipeli. Kuningaspallon ensimmäinen virallinen ottelu pelattiin Oulussa vuonna 1901. Kuningaspallon säännöt kirjattiin ylös ja julkaistiin Suomen Valtakunnan Urheiluliiton perustaja Ivar Wilskmanin kirjassa vuonna 1903.

Kuningaspallon pohjalta professori Lauri Pihkala kehitti uuden pallonlyöntipelin, nimeltään pitkäpallo, josta vaiheittaisten muutosten jälkeen kehittyi pesäpallo. Vuonna 2016 Pohjois-Iin kylä elvytti kuningaspallon harrastus- ja liikuntamuodoksi Avoimet kylät &#8209;toiminnallaan.

## Säännöt
Kuningaspallossa lyödään kotimaalista. Lyöntien turvin lyöjä saa edetä ulkomaaliin ja takaisin polttoheittoa väistellen. Juoksija palaa, mikäli ulkopelaajan heitto osuu häneen maalien välillä. Omalla lyönnillä ei ole pakko edetä, vaan etenijä saa jäädä odottamaan toisten lyöjien onnistuneita lyöntejä. Vuoronvaihto syntyy yhdestä palosta, ja voittajajoukkue on se, joka saa lyödä pidemmän aikaa.

## Lähteet
Halikon tuomiokunta

**Halikon tuomiokunta** oli Turun hovioikeuspiiriin kuulunut kihlakunnantuomarin virka-alue. Tuomiokunta muodostettiin 12. toukokuuta 1876 ja toiminta alkoi vuoden 1877 alussa. Tuomiokunnat lakkautettiin alioikeusuudistuksessa 1993. Tämä tuomiokunta syntyi, kun Piikkiön ja Halikon alaosan kihlakunnan tuomiokunnasta ja Piikkiön ja Halikon yläosan kihlakunnan tuomiokunnasta muodostettiin Halikon tuomiokunta ja Piikkiön tuomiokunta. Järjestelystä määrättiin julistuksella 26. elokuuta 1862, mutta se toteutettiin vasta Piikkiön ja Halikon yläosan kihlakunnan tuomiokunnan tuomarinviran tullessa avoimeksi Ernst Gustaf Wentzel Rotkirchin kuoltua.

Vuoden 1862 järjestelyssä tuomiokuntaan määrättiin seuraavat pitäjät:
* Halikon pitäjä ja Angelniemen kappeli
* Kiikalan pitäjä
* Turun ja Porin lääniin kuuluvat osat Kiskon pitäjää ja Suomusjärven kappelia
* Perniön pitäjä sekä Ylikylän ja Särkisalon kappelit
* Perttelin pitäjä
* Turun ja Porin lääniin kuuluvat osat Someron pitäjää ja Nummen kappelia
* Uskelan pitäjä.

Halikon tuomiokunnan käräjäkuntiin jako oli seuraava:
# Halikon pitäjä ja Angelniemen kappeli, Uskelan pitäjä ja Muurlan kappeli sekä Perttelin pitäjä
# Perniön pitäjä sekä Ylikylän kappeli ja Särkisalon kappeli
# Kiikalan pitäjä sekä Kiskon pitäjä Suomusjärven kappeli kera. Kappelista tosin vain Turun ja Porin lääniin kuulunut osa.

Vuonna 1957 annetussa valtioneuvoston päätöksessä Halikon tuomiokuntaan kuuluivat:
* Halikon käräjäkunta
** Angelniemen kunta
** Halikon kunta
** Kuusjoen kunta
** Muurlan kunta
** Perttelin kunta
** Salon kauppala
** Uskelan kunta
* Kiikalan käräjäkunta
** Kiikalan kunta
** Kiskon kunta
** Suomusjärven kunta
* Perniön käräjäkunta
** Perniön kunta
** Särkisalon kunta
** Kemiön kuntaan kuuluva Germundsvidjan kylä
** Kemiön kuntaan kuuluva Strömman kylä

Halikon tuomiokunnan käräjäkunnat yhdistettiin vuoden 1962 alussa niin, että tuomiokuntaan kuului vain yksi käräjäkunta:
* Halikon käräjäkunta
** Angelniemen kunta
** Halikon kunta
** Kiikalan kunta
** Kiskon kunta
** Kuusjoen kunta
** Muurlan kunta
** Perniön kunta
** Perttelin kunta
** Salon kaupunki
** Suomusjärven kunta
** Särkisalon kunta
** Uskelan kunta

Vuonna 1976 annetun asetuksen nojalla Halikon tuomiokunnassa annettavista toimituskirjoista ja suoritettavista virkatoimista ei enää peritty lunastuksia eikä toimituspalkkioita, vaan ainoastaan leimaveroa.

## Tuomarit
Halikon tuomiokunnan kihlakunnantuomareina toimivat ainakin seuraavat henkilöt:
* 1877–1887 Erik Gustaf Palmgren
* 1888–1893 Julius Abiel Wahlberg
* 1893–1896 Adolf Emerik Nysten
* 1897–1899 Frans Hugo Lilius
* 1900–1901 Nikolai Woldemar von Wendt
* 1901–1906 Axel Wilhelm Granström
* 1907–1911 Johannes Pesonen
* 1911–1913 virka avoinna
* 1914–1931 Julius Werner Flemming
* 1931–1935 Einar Fredrik Lindberg
* 1935–1951 Ludvig Lagercrantz
* 1951– &emsp; &nbsp; &nbsp; Niilo Alarik Lang

## Lähteet
* Håkon Holmberg et al.: *Suomen tuomiokunnat ja kihlakunnantuomarit,* Suomen kihlakunnantuomarien yhdistys 1959.

### Viitteet
Iceberg

**Iceberg** (, Aisberg) on luisteluareena Sotšissa, Venäjällä. Se sijaitsee Sotšin olympiapuistossa.

Icebergin luistelukaukalo on muunnettavissa eri tarkoituksiin. Kaunoluistelussa kaukalon koko on 40 x 60 metriä, mutta pikaluistelussa kaukalon pituutta kasvatetaan. Iceberg valmistui Sotšin olympialaisia varten, ja kisahaun yhteydessä esiteltyjen suunnitelmien mukaan rakennettiin siten, että sen voi olympialaisten jälkeen purkaa ja siirtää toiselle paikkakunnalle suurempaan tarpeeseen kestävän kehityksen periaatteiden mukaisesti. Kisojen aikaan esitettiin myös Icebergin muuttamista velodromiksi, mutta se jäi kuitenkin lopulta paikoilleen muuttumattomana. Olympialaisten jälkeen sillä järjestettiin vielä vapaapainin Venäjän-mestaruuskilpailut vuonna 2019.

## Lähteet

## Aiheesta muualla
Farstan metroasema

**Farstan metroasema** on Tukholman metron asema Farstan kaupunginosassa. Asema avattiin 4. marraskuuta 1960. Asema sijaitsee Hökarängenin metroaseman ja Farsta strandin metroaseman välissä.

## Kuvia

File:Farsta T-bana 1963.jpg|Asemarakennus vuonna 1963
File:Farsta T-bana 2009b.jpg|Asemarakennus vuonna 2009
File:Farsta T-bana 2009c.jpg|Sisäänkäyntihalli vuonna 2009


## Lähteet

## Aiheesta muualla
Käänteiskopioijaentsyymin estäjät

**Käänteiskopioijaentsyymin estäjät** ovat HIV-lääkkeitä, jotka estävät HI-viruksen käänteiskopioijaentsyymin toimintaa. Ne jaotellaan nukleosidisiin (NTRI) ja non-nukleosidisiin. Tavallisesti HIV:n hoidossa käytettävässä yhdistelmähoidossa (HAART) on kaksi NTRI-lääkettä ja lisänä kolmas lääke jostakin muusta luokasta.

## Lähteet
Rågsvedin metroasema

**Rågsvedin metroasema** on Tukholman metron asema Rågsvedin kaupunginosassa Tukholmassa. Asema sijaitsee Högdalenin metroaseman ja Hagsätran metroaseman välissä, Vihreällä linjalla. Asemalla on Björn Selderin taideteos *Fågel Grön*.

## Tulevaisuus
Tukholman metron sinisen linjan eteläinen jatke on parhaillaan rakenteilla, ja sen odotetaan avautuvan matkustajille vuonna 2030. Osana laajennusta Rågsvedin asema siirretään siniselle linjalle.

## Lähteet

## Aiheesta muualla
Pikkusuukampela

**Pikkusuukampela** (*Microstomus pacificus*) on oikeasilmäkampeloiden heimoon kuuluva pohjoisen Tyynenmeren kalalaji.

## Ulkonäkö ja koko

Kala on noin 75&nbsp;cm pitkä. Silmät ovat oikealla puolella. Pikkusuukampela pystyy vaihtamaan väriä ja siten sopeuttamaan värinsä meren pohjaan.

## Levinneisyys ja elinympäristö

Pikkusuukampelaa esiintyy Beringinmeressä sekä lähellä Alaskaa sijaitsevasta Navarinin rotkosta ja Aleuttien länsiosasta Kalifornianlahdelle saakka.

## Ravinto

Laji syö pieniä kaloja ja merenpohjan selkärangattomia.

## Lähteet

## Aiheesta muualla
*
Integraasinestäjät

**Integraasinestäjät** ovat HIV:n hoitoon tarkoitettuja lääkkeitä. Ne estävät HI-viruksen integraasientsyymiä liittämästä viruksen perimää ihmisen DNA:han. Niitä on tällä hetkellä markkinoilla kolme erilaista: raltegraviiri, elvitegraviiri ja dolutegraviiri.

## Lähteet
Fuusionestäjät

**Fuusionestäjät** ovat HIV-lääkkeitä, jotka estävät HI-virusta tunkeutumasta ihmisen soluun, jolloin ne eivät voi lisääntyä. Ne salpaavat gp120 tai gp41 proteiinia.

Kohdesoluihin pääsemisen kannalta oleelliset Env-glykoproteiinit (engl. Env tai envelope glycoprotein) sijaitsevat HI-viruksen ulkopinnalla piikkimäisinä rakenteina, joista kussakin on kolme gp120- ja kolme gp41-alayksikköä. Näistä gp120 kiinnittyy kohdesolun CD4-reseptoriin ja koreseptoriin (esim. CCR5 tai CXCR4), mikä johtaa rakenteellisiin muutoksiin gp41:ssä ja edistää viruksen yhdistymistä (fuusiota) kohdesolun solukalvoon.

Enfuvirtidi oli ensimmäinen Yhdysvalloissa hyväksytty fuusionestäjä. Se sitoutuu gp41-alayksikköön ja estää sen rakenteellisia muutoksia. Lääke annostellaan ihonalaisesti pistoksina. Lääkkeen käyttöä ovat rajoittaneet mm. lääkkeelle vastustuskykyisten viruskantojen muodostuminen sekä korkeat tuotantokustannukset.

## Lähteet
Al-Assad

**al-Assad**  on syyrialainen suku, johon kuuluvat muun muassa seuraavat henkilöt:

* Hafiz al-Assad (1930–2000), Syyrian presidentti 1970–2000
** Basil al-Assad (1962–1994), presidentti Hafiz-al-Assadin poika
** Bušra al-Assad (s. 1960), presidentti Hafiz-al-Assadin tytär
** Bašar al-Assad (s. 1965), Syyrian presidentti ja diktaattori 2000–2024, Hafiz-al-Assadin poika
** Asma al-Assad (s. 1975), Syyrian presidentti Bašar al-Assadin puoliso
** Maher al-Assad (s. 1967), Syyrian tasavaltalaiskaartin kenraali ja komentaja, presidentti Hafiz-al-Assadin poika
* Rifaat al-Assad (1937–2026), syyrialainen poliitikko ja komentaja, “Haman teurastaja”, Hafiz-al-Assadin veli.

Avioliiton kautta liittyy sukuun myös:

* Asma al-Assad (s. 1975), Syyrian presidentti Bašar al-Assadin puoliso.

## Aakkosjärjestykesessä

* Asma al-Assad (s. 1975), Syyrian presidentti Bašar al-Assadin puoliso.
* Bašar al-Assad (s. 1965), Syyrian presidentti ja diktaattori 2000–2024, Hafiz-al-Assadin poika
* Basil al-Assad (1962–1994), presidentti Hafiz-al-Assadin poika
* Bušra al-Assad (s. 1960), presidentti Hafiz-al-Assadin tytär
* Hafiz al-Assad (1930–2000), Syyrian presidentti 1970–2000
* Maher al-Assad (s. 1967), Syyrian tasavaltalaiskaartin kenraali ja komentaja, presidentti Hafiz-al-Assadin poika
* Rifaat al-Assad (1937–2026), syyrialainen poliitikko ja komentaja, “Haman teurastaja”, Hafiz-al-Assadin veli.
Kainuun käräjäoikeus

**Kainuun käräjäoikeus** on yksi Suomen 20 käräjäoikeudesta. Kainuun käräjäoikeuden kanslia sijaitsee Kajaanissa.

Kainuun käräjäoikeus kuului aikaisemmin Itä-Suomen hovioikeuden tuomiopiiriin, mutta siirrettiin vuonna 2014 osaksi Rovaniemen hovioikeuden tuomiopiiriä. Kainuun käräjäoikeuden tuomiopiiriin kuuluvat Kajaanin ja Kuhmon kaupungit sekä Hyrynsalmen, Paltamon, Puolangan, Ristijärven, Sotkamon ja Suomussalmen kunnat. Tuomiopiirin yrityssaneeraukset ja ulosottovalitusasiat käsittelee Oulun käräjäoikeus. Tuomiopiirin maaoikeusasiat käsittelee Lapin käräjäoikeus.

Käräjäoikeuden henkilöstöön kuuluvat laamanni, viisi käräjätuomaria, käräjänotaarit, kansliahenkilökunta, virastomestari ja haastemiehet. Käräjäoikeuden laamanni on Jyrki Rinnemaa.

## Lähteet
Pohjois-Karjalan käräjäoikeus

**Pohjois-Karjalan käräjäoikeus** on yksi Suomen 20 käräjäoikeudesta. Pohjois-Karjalan käräjäoikeuden kanslia on syksystä 2017 lähtien ollut Joensuun Sirkkalan kaupunginosassa sijaitsevassa Joensuun oikeus- ja poliisitalossa.

Pohjois-Karjalan käräjäoikeus kuuluu Itä-Suomen hovioikeuden tuomiopiiriin. Pohjois-Karjalan käräjäoikeuden tuomiopiiriin kuuluvat Heinäveden, Ilomantsin, Joensuun, Juuan, Kiteen, Kontiolahden, Lieksan, Liperin, Nurmeksen, Outokummun, Polvijärven, Rääkkylän ja Tohmajärven kunnat.

Tuomiopiirissä on kuitenkin kaksi poikkeusta. Alueen ulosottovalitusasiat ja yrityssaneerausasiat käsitellään Pohjois-Savon käräjäoikeudessa. Myös sotilasoikeudenkäyntilain mukaisissa asioissa tuomiopiiri voi muuttua. 

Käräjäoikeuden laamanni on Tommi Vuorialho.

## Lähteet
Pohjois-Savon käräjäoikeus

**Pohjois-Savon käräjäoikeus** on yksi Suomen 20 käräjäoikeudesta. Pohjois-Savon käräjäoikeuden johto, hallinto ja kanslia toimii Kuopion oikeus- ja poliisitalossa Kuopiossa. Iisalmen ja Varkauden kansliat ovat lakkanneet 1.1.2019 ja jatkavat toistaiseksi toimintaansa väliaikaisina siirtymäkauden istuntopaikkoina.

Pohjois-Savon käräjäoikeus kuuluu Itä-Suomen hovioikeuden tuomiopiiriin. Pohjois-Savon käräjäoikeuden tuomiopiiri on jaettu neljään osaan:

* rikos-, riita- ja hakemusasioissa Iisalmen, Kiuruveden, Kuopion, Suonenjoen ja Varkauden kaupungit sekä Joroisten, Kaavin, Keiteleen, Lapinlahden, Leppävirran, Pielaveden, Rautalammin, Rautavaaran, Siilinjärven, Sonkajärven, Tervon, Tuusniemen, Vesannon ja Vieremän kunnat.
* yrityssaneerausasioissa Etelä-Savon, Pohjois-Karjalan ja Pohjois-Savon käräjäoikeuksien tuomiopiirit.
* ulosottovalitusasioissa Etelä-Savon, Pohjois-Karjalan ja Pohjois-Savon käräjäoikeuksien tuomiopiirit 
* maaoikeusasioissa alueena on Keski-Suomen, Pohjois-Karjalan ja Pohjois-Savon maakuntien alueet.

Käräjäoikeuden laamanni on Juha Nieminen.

## Lähteet
Kaksi julkkista ja yhdet häät

**Kaksi julkkista ja yhdet häät** on Liv-kanavalla 12. syyskuuta 2013 alkanut viihdeohjelma, jossa julkisuudesta tunnetut henkilöt järjestävät häitä tavallisille pariskunnille.

## Ensimmäinen tuotantokausi
Ensimmäinen tuotantokausi alkoi 12. syyskuuta 2013 ja ohjelmaan osallistuneet julkkikset olivat.

## Toinen tuotantokausi
Toinen tuotantokausi alkoi 15. syyskuuta 2014 ja ohjelmaan osallistuneet julkkikset olivat.

## Lähteet
Emil Vammaskoski

**Emil Vammaskoski**, sukunimi aik. *Fingeroos* (8. huhtikuuta 1871 Tyrvää – 29. huhtikuuta 1955 Taipalsaari) oli suomalainen vanginvartija, toimittaja ja kirjailija.

Emil Vammaskoski oli 30 vuotta vankeinhoitolaitoksen palveluksessa vanginvartijana. Luovuttuaan täysinpalvelleena tehtävästään hän muutti maanviljelijäksi Taipalsaaren Hovimäelle. Vammaskoski toimi vuodesta 1928 alkaen *Uusi Vankeinhoitolehti*-lehden päätoimittajana ja lehden taloudenhoitajana. Vammaskosken aloitteesta perustettiin jo aikaisemmin Suomen vankilapalvelijoita varten *Vankeinhoitolehti*, jota hån toimitti, mutta tämä lehti jouduttiin lakkauttamaan. Vammaskoski oli mukana nuorisoseuratoiminnassa, toimi puhujana tilaisuuksissa Lappeenrannassa ja lähiympäristössä ja kirjoitti kertomuksia ja kuvauksia aikakaus- ja joululehtiin. Hän kirjoitti myös muutamia näytelmiä, joista yksi *Vaihdettu morsian* esitettiin talvella 1931 kuunnelmana Yleisradiossa.

Vammaskoski julkaisi 1933 salanimellä *Totuuden ystävä* kirjasen jonka avulla hän halusi palauttaa kavallusjutun yhteydessä virkavirheestä sakkoihin tuomitun Lappeenrannan entisen kaupunginkamreerin August J. E. Gestrinin (1870–1942) maineen. Kirjasen mukaan kyseessä oli todellisuudessa poliittinen ajojahti Gestriniä vastaan ja juttu oli lappeenrantalainen vastine Dreyfus-jutulle. Kirjasen julkaisuhetkellä jutun käsittely oli vielä kesken sillä Gestrin oli tehnyt valituksen alioikeuden tuomiosta korkeimpaan oikeuteen.

Vammaskoski kuvasi kirjasessa myös Gestrinin toimintaa laittomia venäläistämistoimia vastaan ensimmäisen sortokauden aikana vuosina 1902–1904. Gestrin oli toimintansa vuoksi karkotettuna Ranskassa ja Saksassa 1904–1905.

Emil Vammaskoski oli naimisissa kuhmolaissyntyisen Beda Emilia Poukkasen kanssa. Heillä oli seitsemän lasta, joista nuorin oli liikkeenharjoittaja Helmi Larjosalo, os. Vammaskoski (1911–2007). Perhe muut-
ti Lappeenrantaan vuonna 1905 Tampereelta. Helmi Larjonsalolla oli naistenvaatteiden erikoisliike ensin Viipurissa ja sotien jälkeen Lappeenrannassa.

## Teoksia
Nimimerkillä *Totuuden ystävä*:
* *Totuus julki - oikeus voittoo* ; kirj. Totuudenystävä. Auk. J. E. Gestrin, Lappeenranta 1933

## Lähteet
* 
* Eija-Hilkka Anttila : Vielä koittaa päivä jolloin pyhä ilion lankee - Episodi lappeenrantalaisten kamppailusta venäläistämistä vastaan
* 

## Viitteet

## Aiheesta muualla
* Emil Wammaskoski : Pelastettu soittokone. Iloinen muisto "vanhan kaartin" ajoilta, Hakkapeliitta, 04.06.1935, nro 23, s. 11, Kansalliskirjaston digitaaliset aineistot
Dead or Alive 5

**Dead or Alive 5** (*DOA5*) on PlayStation 3:lle ja Xbox 360:lle julkaistu taistelupeli ja osa *[[Dead or Alive (pelisarja)|Dead or Alive]]* -pelisarjaa. Pelin kehitti Team Ninja ja julkaisi Tecmo. DOA5 on myös ensimmäinen *PlayStation*-tuoteperheelle julkaistu sarjan taistelupeli sitten *[[Dead or Alive 2]]*:n, noin 12 vuoden tauon jälkeen.

## Pelaaminen
Kuten sarjan muutkin osat, DOA5 on nopeatempoinen taistelupeli. Pelin alkuperäinen versio sisältää 24 pelattavaa hahmoa, joista osa on vierailevia hahmoja Segan *[[Virtua Fighter]]*-pelisarjasta. Ottelut voidaan käydä yksi yhtä vastaan tai tag-otteluina joissa kahden hahmon joukkueet taistelevat toisiaan vastaan. Peli sisältää tarinatilan, useita yksinpelimuotoja ja taistelut PlayStation Networkin tai Xbox Liven kautta internetissä.

## Hahmot

## Julkaisut
### Dead or Alive 5 Plus
*Dead or Alive 5 Plus* on PlayStation Vitalle julkaistu versio.

### Dead or Alive 5 Ultimate
Syyskuussa 2013 pelistä julkaistiin päivitetty Ultimate-versio Xbox 360:lle, PS3:lle ja kolikkopelinä. Tämä versio lisää peliin uusia ominaisuuksia ja viisi hahmoa: Rachel, Jacky, Leon, Ein ja Momiji. Rachel ja Momiji ovat alun perin *[[Ninja Gaiden]]* -pelisarjasta ja tekevät ensiesiintymisensä *Dead or Alive* -sarjassa. Lisäksi peliin on julkaistu kolme maksullista DLC-hahmoa, Marie Rose, Phase 4 ja Nyotengu.

#### Dead or Alive 5 Ultimate: Core Fighters
*Core Fighters* on rajoitettu versio *Dead or Alive 5: Ultimaten* kokoversiosta, ja se on julkaistu ainoastaan PlayStation Storessa. Pelin voi ladata ilmaiseksi ja se käyttää free-to-play -toimintamallia. *Core Fighters* on käytännössä sama peli kuin DOA5U:n kokoversio, mutta osia pelistä on lukittu. Tarinatila sekä suurin osa hahmoista on suljettuna, mutta voidaan avata mikromaksuilla. Ilmaisversio sisältää neljä pelattavaa hahmoa: Kasumi, Ryu Hayabusa, Ayane ja Hayate.

### Dead or Alive 5: Last Round
*Last Round* on toinen päivitys *Dead or Alive 5*-sarjaan. *Last Round* on julkaistu PlayStation 3:lle, PlayStation 4:lle, Windowsille, Xbox 360:lle ja Xbox Onelle. Se sisältää kaksi uutta hahmoa, Honoka ja Raidou.

Peliin on myöhemmin lisätty ladattavana lisäosana (DLC) Naotora Ii sekä Mai Shiranui The King of Fighters -sarjasta.

## Aiheesta muualla
* 
* 
* 
* 
* Viralliset kotisivut
Kemi-Tornion käräjäoikeus

**Kemi-Tornion käräjäoikeus** oli yksi Suomen 27 käräjäoikeudesta. Kemi-Tornion ja Lapin käräjäoikeudet yhdistyivät uudeksi Lapin käräjäoikeudeksi 1. tammikuuta 2019 alkaen. Kemi-Tornion käräjäoikeuden keskuspaikka oli Kemi. Kemin lisäksi Torniossa ja Ylitorniolla oli istuntopaikat.

Kemi-Tornion käräjäoikeus kuului Rovaniemen hovioikeuden tuomiopiiriin. Itse Kemi-Tornion käräjäoikeuden toimialue muodostui Keminmaan, Kolarin, Pellon, Simon, Tervolan ja Ylitornion kunnista sekä Kemin ja Tornion kaupungeista.

## Lähteet
Flappy Bird

**Flappy Bird **on GEARS Studion kehittämä ja julkaisema videopeli. Se julkaistiin alun perin toukokuussa 2013 iPhone 5:lle, josta päivitettiin oma versio iOS6:lle syyskuussa 2013. Tammikuussa 2014 *Flappy Bird* sijoittui Amerikassa ja Kiinassa iTunesin AppStoren listojen kärkeen sekä myöhemmin saman kuukauden aikana Britannian AppStoren listan kärkeen, jossa sitä pidettiin "uutena Angry Birdsinä". Se päätti tammikuun AppStoren ladatuimpana sovelluksena.

Pelin kehittäjä Nguyễn Hà Đông ilmoitti 8. helmikuuta 2014 Twitterissä poistavansa *Flappy Birdin*, koska hän koki pelin pilaavan hänen elämänsä. Hän pitää myös peliä liian koukuttavana. Poistamisen jälkeen Nguyễnille on tullut useita tappouhkauksia ja pelin takaisintuomista on vaadittu. Hän ilmoitti sittemmin aikovansa tuoda pelin takaisin, mutta ei kertonut tarkkaa ajankohtaa. Nguyễn ilmoitti 15. toukokuuta 2014 *Flappy Birdin* uudelleenjulkaisun ajankohdaksi saman vuoden elokuun. Uudelleenjulkaisuun kuuluu moninpeli, ja peli on Nguyễnin mukaan myös ”vähemmän koukuttava”.

## Pelaaminen

Pelissä tavoitteena on lennättää lintua (näpäyttelemällä näyttöä) osumatta putkiin. Jos lintu osuu putkeen, peli loppuu. Aina kun lintu lentää putkiasetelman välistä, pelaaja ansaitsee pisteen. Se sisältää *[[Super Mario World]]in* tyyliset grafiikat, hyvin perinteiset mekaniikat, sekä sisäistä mainontaa. Mainonnat tienasivat alkuvuodesta 2014 The Vergen raporttien mukaan keskimäärin 50&nbsp;000 dollaria päivässä.

## Lähteet

## Aiheesta muualla
* Flappy Bird Desktop 
* Flappy Bird iTunes